Die redakteur van dié bygewerkte glans-weergawe van 2001 se topverkoper oor die Britte se verskroeide aarde-beleid tydens die Anglo-Boereoorlog vertel meer omtrent die nuwe inhoud, soos die storie van Lizzie van Zyl (die foto van ‘n uitgeteerde meisie op ‘n bed), swart sterfgevalle in die kampe, en Emily Hobhouse se lewe ná die oorlog. Hy gesels met Carel, wat self navorsing oor die oorlog gedoen het vir Donker stroom.
Wat haar fassineer van ’n manlike teenwoordigheid, sê Antjie Krog nadat sy die Hertzogprys vir poësie ontvang het, is “mans gaan nooit net weg nie, mans vat ook die mag saam met hulle weg en dan bly daar nou net ’n klomp vrouens oor en skielik daal die statuur van daardie beroep”… Op Internasionale Vrouedag debatteer vier skrywers oor vroue en hulle identiteit in Suid-Afrika vandag: Hoe het dit verander, hoe kry dit in hulle werk beslag, is daar so iets soos vroue wat mekaar bemagtig, of is presies die teenoorgestelde waar? Lou-Marie Kruger doen die vrawerk.
Hoe maak jy ‘n gelukkige kind groot? Dis iets waarna elke ouer streef. Kom luister na Pieter, wat wêreldwyd as leierskapontwikkelingskonsultant vir maatskappye optree, wanneer hy gesels oor sy boek, ‘n Gelukkige kind. Pieter gee hierin raad oor hoe jy jou kinders kan grootmaak om positiewe en gelukkige mense te wees deur hulle “reg te bedraad” met wetenskaplik getoetste speletjies en oefeninge. Eindig die aand met ‘n koppie tee en ‘n kans om die skrywer persoonlik uit te vra.
In sy uitdagende boek oor wat Suid-Afrika kan laat werk, stel dié arbeidsregadvokaat ‘n volledige hervorming van beleidsdenke voor. Maar dit kom nie sonder ‘n hele paar ongewilde stellings nie – veral in die oë van die regerende party. Edwin Cameron, regter in die Grondwetlike Hof, is net so goed met omstredenheid bekend nadat hy in Witness To Aids (2005) lynreg van Thabo Mbeki se vigsbeleid verskil het. Die twee bespreek wanneer dit die regte tyd is om teen die stroom te praat, hoe jy jou tyd kies, en hoe jy weet of jou waarheid dié waarheid is.
Vier jaar ná Kaar verskyn twee digbundels deur dié Hertzogpryswenner vir poësie. Louise Viljoen ontsluit die beeldgedigte van In die stille agterkamer en Gesant van die mispels aan die hand van foto’s van die werk van die Nederlandse skilders Adriaen Coorte (1659-1707) en Jan Mankes (1889-1920), waarop die gedigte gegrond is. In ‘n opname kan Marlene ook gehoor word waar sy self van die gedigte voorlees.
‘n Reisskrywer en digter vertel elkeen skrynend eerlik die stories van hulle mense – Dana in sy reisverhaalbundel Op pad, en Nathan in Wit issie ‘n colour nie, oor die lewe in die buitewyke van die Kaapse Vlakte. Loftus Marais vra hulle uit.
Die vervaardiger, skrywer en fliekresensent gee nou die voorafstorie van Plesierengel, waarin ons vir Tristan Hansen leer ken het – die jongman wat deur die rykste vroue in Johannesburg vir sy “dienste” betaal word. Nou hoor ons wat hom sy lewenspaadjie laat kies het en onmoet ook die vroue wat hom gelei, gevorm en opgelei het. Francois Bloemhof gesels met Leon oor dié witwarm gigolo-storie.
Een van die bekende Boeksusters (met sus Madeleine van Biljon nog op M-Net) en gewilde rubriekskrywer het eindelik haar eerste eie kortverhaalbundel die lig laat sien. Sy gesels met Martie oor haar temas, soos wat in ’n huwelik ongesê bly, die oorweldigende blindheid van ’n eerste liefde, die menigte vorms wat verlies kan aanneem, en bowenal die uitdagings wat met ouderdom gepaardgaan.